C 152/98
SK
Úradný vestník Európskej únie
6.4.2022
jadrovú energiu alebo zemný plyn.
EHSV sa preto namiesto toho domnieva, že k týmto druhom kontroverzných hospodárskych činností, ktoré však môžu zohrávať užitočnú úlohu počas prechodného obdobia, by sa prípadne mohlo lepšie pristupovať oddelene od samotnej taxonómie EÚ.
Okrem toho by mal EHSV zvážiť prijatie samostatnej iniciatívy v tejto oblasti.
EHSV podporuje začlenenie ďalších environmentálnych cieľov a rozšírenie na činnosti so strednou úrovňou environmentálneho správania a hospodárske činnosti, ktoré nemajú výrazný vplyv na environmentálnu udržateľnosť a na tie, ktoré významne poškodzujú environmentálnu udržateľnosť.
Urýchlene treba predložiť príslušné návrhy.
Na to, aby sa zvýšila účinnosť taxonómie a noriem, je potrebné, aby slúžili ako základ v rozličných oblastiach.
Je však dôležité zabrániť medzerám, ktoré by umožnili environmentálne klamlivú reklamu (greenwashing).
1.5.
EHSV víta cieľ uľahčiť prístup retailových investorov a MSP k udržateľnému financovaniu a zároveň zabezpečiť spravodlivé podmienky financovania.
Podporuje aj kroky na rozšírenie dobrovoľného vykazovania informácií o udržateľnosti, keďže politika udržateľného podnikania je tiež v záujme klientov MSP a občianskej spoločnosti ako celku.
Požiadavky na podávanie správ by nemali znamenať nadmerné zdroje a náklady, ale mali by účinne prispievať k transparentnosti s cieľom zlepšiť efektívnosť trhu, a tým uľahčiť lepší prístup k financovaniu.
V súvislosti so zeleným rozpočtovaním EHSV odporúča jeho prepojenie s (budúcim) tzv. zlatým pravidlom pre investície.
1.6.
Uvedené opatrenia na podporu dôveryhodných sociálnych investícií ani zďaleka nepostačujú a je potrebné ich zintenzívniť.
Je nutné intenzívnejšie zameranie na sociálnu udržateľnosť, aby boli stredobodom pozornosti ľudia a svet práce.
Sociálni partneri a občianska spoločnosť by mali byť do tohto procesu plne zapojení, pričom základom by mal byť Európsky pilier sociálnych práv a ciele OSN v oblasti udržateľného rozvoja.
Integrovaná taxonómia zahŕňajúca environmentálne a sociálne ciele sa môže stať cenným základom pre ekonomicky, sociálne a environmentálne udržateľnú EÚ.
V kontexte zverejňovania informácií o udržateľnosti treba preskúmať a vylepšiť najmä ukazovatele týkajúce sa práce a ľudských práv.
1.7.
Pri riadení rizík a poskytovaní kapitálu vo finančnom sektore je potrebné vziať do úvahy faktory udržateľnosti, ktoré sa musia zohľadniť v právnych predpisoch a v krátkodobom horizonte aj na technickej úrovni.
EHSV sa zasadzuje za zdravú kapitálovú politiku orientovanú na budúcnosť a za prísne hodnotenie hospodárskych rizík, aby sa váženie rizík orientovalo na skutočné riziká v oblasti stability.
Je potrebné zohľadniť vplyv rizík ohrozujúcich udržateľnosť na banky a poisťovníctvo a dokonca aj na stabilitu finančného sektora ako celku.
V rámci systematického mapovania rizík ESG v úverových ratingoch by sa mala obnoviť diskusia o ratingovej agentúre EÚ, čím sa posilní vedúca úloha EÚ v oblasti udržateľnosti.
1.8.
EHSV víta kroky prijaté na posilnenie monitorovania systémových rizík vyplývajúcich z klimatickej krízy a navrhuje, aby sa v čo najväčšej miere pokryli všetky oblasti finančného sektora.
Je tiež načase konečne zohľadniť riziká sociálnej udržateľnosti, ktoré v dôsledku prehlbovania rozdielov v ich rozložení ohrozujú sociálnu súdržnosť.
Výbor sa tiež vyslovuje za posilnenie povinnosti podávania správ o udržateľnosti zo strany finančných inštitúcií.
V súvislosti s fiduciárnymi povinnosťami a pravidlami spravovania investorov nesmie dôjsť k neprimeranému prenosu rizík pod zámienkou „ekologických opatrení“ a klasifikácia neudržateľných investícií sa musí dôsledne upraviť.
1.9.
Orgánom dohľadu treba urýchlene poskytnúť právomoci na boj proti environmentálne klamlivej reklame.
Uľahčiť by to mohlo jej presné vymedzenie.
Užitočný by bol aj monitorovací rámec na meranie pokroku finančného systému EÚ.
EHSV žiada, aby bola občianska spoločnosť zapojená do posudzovania zameranosti finančných trhov na ciele udržateľného rozvoja.
Napokon by sa malo podporovať aj posilnenie spolupráce medzi orgánmi dohľadu a ECB.
Je potrebné zapojiť občiansku spoločnosť do skúmania udržateľnosti vo financovaní, pričom treba zohľadniť sociálnu udržateľnosť.
1.10.
EHSV víta záväzok Komisie dosiahnuť na medzinárodných fórach ambiciózny konsenzus, keďže globálne trhy potrebujú celosvetovo uznávaný rámec.
Európske podniky by nemali byť konfrontované s takým množstvom rôznych právnych predpisov, ktoré im prináša závažné konkurenčné nevýhody.
To zahŕňa aj získanie globálneho prístupu k údajom, ktoré umožňujú posúdiť udržateľnosť investície, a náležitú reguláciu poskytovateľov údajov ESG a dohľad nad nimi.
Pomalé tempo medzinárodnej koordinácie nesmie viesť k oddialeniu opatrení na úrovni EÚ.
V rámci zintenzívňovania činnosti Medzinárodnej platformy pre udržateľné financovanie EHSV vyzýva Komisiu, aby sa zasadzovala za užšiu spoluprácu nielen so súkromným sektorom, ale aj s občianskou spoločnosťou.
EHSV dôrazne žiada, aby sa venovala väčšia pozornosť sociálnej udržateľnosti na medzinárodnej úrovni, a to aj v súlade s cieľmi OSN v oblasti udržateľného rozvoja.